বয়স তাঁর ৬৭। থাকতেন ফুটপাথে। প্রাক্তন সেনা কর্তা রবীন্দ্র বালির মৃত্যু ঘিরে চাঞ্চল্য ছড়াল পুণেতে। অসহায় ওই বৃদ্ধের মৃত্যুর ঘটনায় এখনও পর্যন্ত কাউকে গ্রেফতার করতে পারেনি পুলিশ। 
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, শুক্রবার রাতে তাঁর পুণে ক্যান্টনমেন্ট অঞ্চলে তাঁর মৃতদেহ পাওয়া যায়। 
লস্কর পুলিশ স্টেশনের এক অফিসার জানিয়েছেন, ‘‘পাশে অবস্থিত একটি বাংলোর ওয়াচম্যান ওইদিন রাতে দেখতে পান দু’জন ব্যক্তি বালিকে প্রচণ্ড মারছে। তিনি পুলিশকে খবর দেন।’’   
এই অসহায় বৃদ্ধের মৃত্যুতে সকলেই হতবাক হয়ে গিয়েছেন। পরিবারের সঙ্গে রবীন্দ্রের কোনও যোগাযোগ ছিল না। একা নিঃসঙ্গ জীবনযাপন করতেন। এমন মানুষের সঙ্গে কারও শত্রুতা কী করে থাকতে পারে, সে কথা ভেবে হতবাক হচ্ছে পুলিশ। 
এমনিতে রবীন্দ্র বালির জীবন একটি ট্র্যাজেডি। তাঁর বাবা চাকরি করতেন পুলিশে। তিনি ছিলেন সেনাবাহিনীতে কর্মরত। ১৯৮৮ সালে অবসর নেন রবীন্দ্র। পারিবারিক সমস্যার জন্য চাকরি ছেড়ে দিয়েছিলেন তিনি। পূর্ণ সময় চাকরি করেননি বলে কোনও পেনশন পাননি তিনি। ব্যবসা করেছিলেন। পরে চাকরিও করেছেন। কিন্তু কোনওখানেই ঠিক থিতু হতে না পেরে অচিরেই তিনি দারিদ্রের সম্মুখীন হন।
শেষ পর্যন্ত কম্যান্ড অফিসারদের জন্য যে মেস, তার সামনের ফুটপাথেই থাকতে শুরু করেন। গত ৫ বছরেই এই ফুটপাথেই কেটেছে তাঁর দিনরাত্রি। 

এই বিষয়ে অন্যান্য খবর

মাত্র এক টাকার জন্য খুন! তদন্তে নেমে হতবাক পুলিশ


অবশেষে সেই জীবনও সম্মুখীন হল আততায়ীদের। এক অসহায় বৃদ্ধকে এমন নৃশংস হত্যার পিছনে কারা রয়েছে, সে ব্যাপারে তদন্তে নেমেছে পুলিশ।